Ke motho yo a lwalago. Bolwetši bja ka ke bja badimo. Ke ile ka ya go moruti fao ke ilego ka fodišwa. Bjale go nyakega gore ke hlabe pudi go latša badimo. Bekeng ya go feta ke dirile moletlo wo go ona ke hlabilego pudi. Ke dirile bjala bja moletlo woo. Manyami e bile gore bjala bo be bo sešo bja bela ka Sontaga e lego letšatši le moletlo o bego o swanetše go ba ka lona. Moletlo o be o tlo ba lapeng la batswadi ba ka e sego ka lapeng la ka. Monna wa ka o be a se gona ge re yo phasa badimo. O fihlile mosegare gomme ke ile ka mmotša gore re tšwetše pele ka modiro gomme yena a ka no ya fao gore a phase badimo. O itše o tla dira seo ka morago. Seo ga sa ka sa direga fela ga nke ka swenyega kudu ka taba yeo. O dutše gannyane le rena gomme a sepela. Ka letšatši le le latelago o boile a na le monna wa sesi wa ka. Ge a fihla go be go na le monna yo mongwe yo a bego a dutše le rena gomme a nwa bjala. Ke rile: "O tlogetše batho ba enwa fa maabane gomme o boa lehono o botšiša gore ke bomang. Ba ke batho ba re ba memilego go tlo ba le rena moletlong." Monna wa ka o ile a befelwa. "A thoma go ntshwara ka diwatšhene a nkiša pele le morago" Ke ile ka mo kgoromeletša ka phapošing ya sesi wa ka gomme ka tšhaba.